През лятото на 1953 г. се осъществява изпълнение на решението на ГНС за самооблагане на населението за изработване на 4 трудодни за благоустрояване и се извършват подготвителни дейности на няколко строителни обекта. В Михайловград се работи на обектите: площада пред гарата – подготовка на площите за настилка с трошен камък, нареждане на калдъръм и подготовка за озеленяване; лятната къпалня – изкоп за големия плавателен басейн, иззидане основите на сграда за съблекалня; градинка пред гастронома на „Нармаг“ – прокарване водопровод за обществена чешма; парк с музей „Септемврийско въстание“ – отчуждаване на имоти, разчистване на терена, събаряне на сгради и подготовка за озеленяване.